William McChord Hurt (20 Maart 1950-13 Maart 2022) was ’n Amerikaanse verhoog- en rolprentakteur. Hy het in die 1970's begin toneelspeel. Hurt het sy rolprentdebuut in 1980 gemaak as ’n gekwelde wetenskaplike in die wetenskapsfiksieprent Altered States en het ’n Golden Globe-benoeming vir beste nuweling daarvoor gekry. Daarna het hy die manlike hoofrol teenoor Kathleen Turner gespeel in die neo-noir-prent Body Heat (1981). In 1985 het hy groot lof en verskeie pryse ingepalm, onder meer ’n Oscar en ’n Bafta vir beste akteur vir sy rol as ’n gay man in Kiss of the Spider Woman. Hy het nog twee Oscar-benoemings gekry vir sy hoofrolle in Children of a Lesser God (1986) en Broadcast News (1987). Hy het deur die 1980's ook op die verhoog verskyn, onder meer in Off-Broadway-produksies soos Henry V, Fifth of July, Richard II en A Midsummer Night's Dream. Hurt het in 1985 sy eerste Tony-benoeming gekry vir die Broadway-produksie Hurlyburly.